ACTUALIZARE 13.03. Întrebat dacă va acccepta să fie nominalizat doar pentru funcţia de ministru de Interne, nu şi pentru cea de vicepremier, prim-vicepreşedintele PNL, Klaus Iohannis a declarat pentru gândul.info: "Evident că nu, eu nu sunt nominalizat pentru Ministerul de Interne, ci pentru funcţia de vicepremier şi ministru Afacerilor Interne".

ACTUALIZARE 11.09. „Premierul nu va putea face această numire. Nu o va putea face cu forţa”, a declarat Crin Antonescu.

„Astăzi voi propune ca Klaus Iohannis să fie ministru de Interne. Îmi doresc să aibă un mandat lung şi stabil”, a declarat Victor Ponta.

Cele patru nominalizări sunt: Klaus Iohannis - ministru de Interne şi vicepremier, Eugen Nicolăescu - ministru de Finanţe, Cristian Buşoi - ministru Sănătăţii, şi Teodor Atanasiu - ministru al Economiei.

Tensiunile în USL au fost însă generate de funcţia de vicepremier. De altfel, scandalul vicepremierilor este doar ultimul dintr-o lungă serie de conflicte care au dus Uniunea Social Liberală pe marginea prăpastiei.

Sătui să tot fie consideraţi vioara a doua în cabinetul Ponta, liberalii au găsit, cred ei, soluţia salvatoare: numirea lui Klaus Iohannis ministru de interne şi vicepremier. Numai că vicepremierul Iohannis ar lua atribuţiile vicepremierului Gabriel Oprea, ceea ce social-democraţii nu vor să accepte.

Ei le propun liberalilor ca, dacă îl vor pe Klaus Iohannis vicepremier, să-i dea portofoliul Finanţelor, lăsat liber de Daniel Chiţoiu. În acest fel, argumentează Victor Ponta, structura guvernului ar rămâne neschimbată, aceeaşi din 2012, iar cei trei vicepremieri nu s-ar călca pe bătături.